東軒小飲呈坐中
作者：曾鞏
朝代：宋

paragraphs: 二年委質繫官次，一日偷眼看青山。
念隨薄祿困垂首，似見故人羞滿顔。
及門幸得二三友，把酒能共頃刻閒。
海魚腥鹹聊復進，野果酸澀誰能刪。
談劇清風生麈柄，氣酣落日解带鐶。
瑰材壯志皆可喜，自笑我拙何由攀。
高情坐使鄙吝去，病體頓覺神明還。
簡書皇皇奔走地，管庫碌碌塵埃間。
功名難合若捕影，日月遽易如循環。
不如飲酒不知厭，欲罷更起相牽扳。